AMA รับมอบเรือใหม่ พร้อมเริ่มให้บริการขนส่ง-รับรู้รายได้ใน Q1/60
AMA รับมอบเรือบรรทุกน้ำมันและสารเคมีลำใหม่น้ำหนักบรรทุก 12,999 เดทเวทตัน พร้อมเริ่มให้บริการ-รับรู้รายได้ทันทีใน Q1/60
16 ก.พ. 2560

นายพิศาล รัชกิจประการ กรรมการผู้จัดการ บริษัทอาม่า มารีน จำกัด (มหาชน) หรือ AMA เปิดเผยว่า บริษัทได้ลงนามในการรับมอบเรือบรรทุกน้ำมันและสารเคมีลำใหม่ 1 ลำ ได้แก่เรือ Mt. Global Ceres กับบริษัท Fountain Shipping Navigation Inc. โดยมีมูลค่าสัญญารวม 12,750,000 ดอลลาร์สหรัฐอเมริกา หรือคิดเป็นเงินไทยประมาณ 449,182,500 บาท (โดยใช้อัตราแลกเปลี่ยน 35.23 บาทต่อ 1 ดอลลาร์สหรัฐอเมริกา) สำหรับเรือลำใหม่นี้มีน้ำหนักบรรทุก 12,999 เดทเวทตัน ส่งผลให้ภายหลังการลงทุนซื้อเรือลำดังกล่าว กองเรือบรรทุกน้ำมันของบริษัทฯจะมีจำนวนเพิ่มขึ้นจาก 8 ลำเป็น 9 ลำ และมีน้ำหนักบรรทุกรวม เพิ่มขึ้นจาก 46,661 เดทเวทตัน เป็น 59,660 เดทเวทตัน หรือคิดเป็นเพิ่มขึ้น 27.85%
โดยการลงทุนซื้อเรือในครั้งนี้บริษัทใช้เงินที่ได้จากการเสนอขายหุ้นเพิ่มทุนต่อประชาชนครั้งแรก (IPO) ในสัดส่วน 50% ของมูลค่าเรือทั้งหมด และใช้เงินที่ได้จากการกู้ยืมจากสถาบันการเงินในสัดส่วน 50% ของมูลค่าเรือทั้งหมด ซึ่งหลังจากการลงทุนซื้อเรือลำดังกล่าวบริษัทมีแผนที่จะนำไปให้บริการขนส่งผลิตภัณฑ์น้ำมันปาล์มไปในภูมิภาคเอเชียตะวันออก เช่น จีน เกาหลีใต้ และญี่ปุ่น เป็นต้น รวมถึงภูมิภาคเอเชียใต้ เช่น อินเดีย ปากีสถาน ศรีลังกา และบังคลาเทศ เป็นต้น ซึ่งจะส่งผลให้บริษัทมีรายได้จากการให้บริการขนส่งสินค้าทางเรือเพิ่มขึ้น โดยคาดว่าเรือลำใหม่จะสามารถเริ่มให้บริการขนส่ง และจะสามารรับรู้รายได้ภายในไตรมาส 1/60
“การขยายกองเรือเป็นไปตามแผนที่เราได้วางไว้สำหรับเข้าจดทะเบียนในตลาดหลักทรัพย์ ซึ่งมีการใช้เงินลงทุนบางส่วนจากเงินที่ได้จากการขาย IPO การเพิ่มกองเรือในครั้งนี้จะช่วยเพิ่มศักยภาพในการขยายตลาดให้มีประสิทธิภาพมากขึ้น ทั้งนี้เราคาดว่าจะสามารถเริ่มให้บริการ และสามารถรับรู้รายได้ภายในไตรมาสนี้ทันที” นายพิศาล กล่าว